ddrg/super_eurlex huggingface dataset:
KIRJALLINEN KYSYMYS P-2950/00 esittäjä(t): Elspeth Attwooll (ELDR) komissiolle. Julkisia hankintoja koskevan lainsäädännön noudattaminen.



Virallinen lehti nro 089 E , 20/03/2001 s. 0226 - 0226



KIRJALLINEN KYSYMYS P-2950/00 esittäjä(t): Elspeth Attwooll (ELDR) komissiolle (11. syyskuuta 2000) Aihe: Julkisia hankintoja koskevan lainsäädännön noudattaminen Tämän vuoden toukokuussa julkaistuilla ja äskettäin korjatuilla ehdotuksilla kahdesta julkisia hankintoja koskevasta direktiivistä (KOM(2000) 275 ja KOM(2000) 276) pyritään yksinkertaistamaan julkisia hankintoja koskevaa lainsäädäntöä. On kuitenkin todisteita siitä, että tällä alalla lainsäädännön noudattamatta jättäminen on yleistä. Vaikka komissio on tunnustanut, että tällaisia ongelmia esiintyy, kummassakaan ehdotuksessa ei puututa asiaan kunnolla. Mitä toimenpiteitä komissio aikoo toteuttaa, jotta julkisia hankintoja koskevaa lainsäädäntöä noudatettaisiin paremmin? Katsooko komissio, että nyt tarkasteltavina oleviin ehdotuksiin voitaisiin tehdä tämän suuntaisia tarkistuksia? Frederik Bolkestein komission puolesta antama vastaus (2. lokakuuta 2000) Kuten arvoisa parlamentin jäsen toteaa, komissio on havainnut, että julkisia hankintoja koskevan yhteisön lainsäädännön noudattamista on tarpeen parantaa. Komissio uskoo kuitenkin myös, että säännösten noudattamatta jättäminen johtuu suurelta osin puutteista sääntöjen tuntemuksessa ja ymmärtämisessä. Siksi komissio katsoo, että säännösten selkeyttäminen ja yksinkertaistaminen, joka on parlamentille ja neuvostolle esitettyjen kahden ehdotuksen(1) pääpiirteitä, on keino tehostaa sääntöjen noudattamista. Tähän on monia syitä. Toisaalta hankintaviranomaisia koskevat vaatimukset ovat entistä helpommin ymmärrettäviä ja toisaalta komissio voi keskittyä selkeiden sääntöjen toimeenpanoon entistä tehokkaammin. Lisäetuna on se, että tietystä sopimusmenettelystä kiinnostuneet osapuolet ja menettelyyn osallistuvat tai mahdollisesti osallistuvat voivat entistä paremmin valvoa etujaan kansallisella ja yhteisön tasolla. (1) KOM(2000) 275 lopullinen KOM(2000) 276 lopullinen.
KIRJALLINEN KYSYMYS E-2300/00 esittäjä(t): Rosa Miguélez Ramos (PSE) komissiolle. Komission satamapaketti ja kalastussatamat.



Virallinen lehti nro 072 E , 06/03/2001 s. 0192 - 0192



KIRJALLINEN KYSYMYS E-2300/00 esittäjä(t): Rosa Miguélez Ramos (PSE) komissiolle (11. heinäkuuta 2000) Aihe: Komission satamapaketti ja kalastussatamat Euroopan komissio ilmoitti tänä vuonna esittävänsä satamapaketin selventääkseen satamapalveluja koskevia kilpailusääntöjä ja valtion tukia. Tavoitteena on turvata yksityisille yrityksille todellinen pääsy satamapalvelujen markkinoille. Sisältyykö tämän paketin määräyksiin kauppa- ja öljysatamien lisäksi myös kalastussatamat? Loyola de Palacion komission puolesta antama vastaus (28. heinäkuuta 2000) Komissio aikoo todellakin julkaista satamapaketin tämän vuoden lopulla. Lisäksi se aikoo sisällyttää pakettiin luonnoksen satamapalvelujen saatavuutta koskevaksi säädöstekstiksi. Vaikka komissio ei olekaan vielä päättänyt paketin lopullisista yksityiskohdista, se ei aio sisällyttää tämän toimenpiteen soveltamisalaan kalasatamia vaan ainoastaan kansainvälisen liikenteen kauttakulkupaikkoina toimivat kauppasatamat.
KIRJALLINEN KYSYMYS E-1921/00

esittäjä(t): Nicholas Clegg (ELDR) komissiolle

(16. kesäkuuta 2000)

Aihe: Lainat Turkille

Vahvistaisiko komissio, onko myös Turkki saanut EU:lta lainoja, joilla rahoitetaan muun muassa tekstiilien valmistuksessa tarvittavien koneiden hankintaa?

Mikä on komission näkemys lainojen vaikutuksesta EU:n tekstiiliteollisuuden kilpailukykyyn?

Günter Verheugenin komission puolesta antama vastaus

(7. heinäkuuta 2000)

Komission tietämän mukaan Turkille ei ole myönnetty yhteisölainaa tekstiilituotteiden valmistukseen käytettävien laitteiden hankkimiseen. Komissio on kylläkin vuonna 1997 tehnyt päätöksen kahden tekstiili- ja vaatetusalan yhteistyöhankkeen rahoitustuesta. Ennen lopullisen päätöksen tekemistä komissio lisäksi esitti hankkeet parlamentille, joka otti myönteisen kannan niiden rahoittamiseen. Seuraavassa selostetaan molemmat toimet.

Ensimmäinen toimi koskee tekstiiliteollisuudessa käytettävien tarvikkeiden saattamista ympäristönormien mukaisiksi (toteuttaja Turkin pienen ja keskisuuren yritystoiminnan kehitysjärjestö KOSGEB, kokonaiskulut 2,13 miljoonaa euroa, yhteisön osuus 1 miljoonaa euroa). Hankkeen avulla pyritään varmistamaan Turkin tekstiiliteollisuudessa käytettävien tarvikkeiden saattaminen ympäristönormeja vastaaviksi ja kehittämään Turkin omaa toimintakykyä tässä asiassa. Tavoite toteutetaan perustamalla EN 45001-standardin mukaan akkreditoitu laboratorio, joka palvelee kaikkia tekstiilialan pk-yrityksiä tarvikkeiden ympäristösertifiointiin liittyvissä asioissa. Laboratorioon tulee kaksi työpaikkaa, ja se sijoitetaan Marmarassa toimivan (Turkin tieteen ja teknisen tutkimuksen neuvoston alaisen) Tubitak-tutkimuslaitoksen yhteyteen. Laboratoriossa voidaan myös tehdä ympäristöä säästäviin tuotteisiin ja teknologiaan liittyvää tutkimusta. Tutkimustoimintaa johtaa Tubitak.

Toinen toimi liittyy vaatetusalan ammatillisen koulutuksen hankkeeseen (toteuttaja Turkin pienen ja keskisuuren yritystoiminnan kehitysjärjestö KOSGEB, kokonaiskulut 2,44 miljoonaa euroa, yhteisön osuus 1,49 miljoonaa euroa). Hankkeeseen kuuluu vaatetusalan eri työmenetelmien (mm. ompelukoneen käytön, leikkauksen, korjauksen, työn- ja liikkeenjohdon) opetusohjelma. Kohderyhmänä ovat lisäkoulutusta haluavat alalla toimivat nuoret työntekijät ja erityisesti nuoret naiset.

Nämä päätökset tehtiin tulliliittosopimuksen voimaantulon jälkeen, ja niiden tavoitteena on edistää Turkin pk-yritysten sopeutumista sopimuksen jälkeiseen uudenlaiseen kilpailutilanteeseen.
KIRJALLINEN KYSYMYS E-0597/00 esittäjä(t): Charles Tannock (PPE-DE) komissiolle. Itävallan vastaiset pakotteet.



Virallinen lehti nro 053 E , 20/02/2001 s. 0013 - 0013



KIRJALLINEN KYSYMYS E-0597/00 esittäjä(t): Charles Tannock (PPE-DE) komissiolle (29. helmikuuta 2000) Aihe: Itävallan vastaiset pakotteet Voisiko komissio ilmoittaa, pitääkö se Portugalin hallituksen päätöstä kehottaa muita EU:n jäsenvaltioita asettamaan pakotteita kumppanijäsenvaltiolle (Itävalta) puheenjohtajavaltioaseman väärinkäytöksenä? Pitääkö se tätä neljäntoista melko kokemattoman sosialistihallituksen päätöstä, jolla pyritään vaikuttamaan vapailla vaaleilla valitun hallituksen muodostamiseen tai politiikkaan (vaikka se olisi kuinka vastenmielistä), uhata jäsenvaltiota diplomaattisilla pakotteilla ja tämän uhkauksen toteuttamista osoituksena demokraattisen prosessin kunnioituksen puutteesta unionissa ja tästä syystä Euroopan unionin perustamissopimuksen konsolidoidun toisinnon, johon Euroopan unioni perustuu, 6 artiklan 1 kohdassa tarkoitetun demokratiaperiaatteen loukkauksena? Jos komissio näin katsoo, aikooko se toimia sopimusten noudattamisen valvojan roolinsa mukaisesti ja viedä Itävallalle pakotteita asettaneet jäsenvaltiot Euroopan yhteisöjen tuomioistuimeen näiden pakotteiden laillisuuden määrittelemiseksi? Näin Euroopan kansalaiset tietäisivät tulevaisuudessa, ovatko jäsenvaltiot oikeutettuja puuttumaan toisen jäsenvaltion demokraattiseen prosessiin tällä tavoin. Kun otetaan huomioon tämän unionissa esiintyneen odottamattoman kehityksen merkitys ja vakavuus, aikooko komissio toimittaa päätöksensä perusteet Euroopan parlamentin puhemiehelle? António Vitorinon komission puolesta antama vastaus (4. toukokuuta 2000) Komissio muistuttaa arvoisaa parlamentin jäsentä 1. helmikuuta 2000 antamastaan Itävaltaa koskevasta julkilausumasta. Siinä komissio ilmoittaa olevansa samaa mieltä huolenaiheista, jotka puheenjohtajavaltio Portugalin 31. tammikuuta 2000 14 jäsenvaltion nimissä antamasta julkilausumasta ilmenevät. Julkilausumassaan komissio totesi mm. seuraavaa: [Komissio] huolehtii edelleen tehtävästään perustamissopimuksissa vahvistettujen ohjeiden ja arvojen puolustajana. Euroopan unionista tehdyn sopimuksen 6 ja 7 artiklan mukaan unioni perustuu vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin.
KIRJALLINEN KYSYMYS E-2275/00 esittäjä(t): Sebastiano Musumeci (UEN) komissiolle. Sisilian ja Pohjois-Afrikan väliset bilateraaliset kalastussopimukset.



Virallinen lehti nro 081 E , 13/03/2001 s. 0183 - 0183



KIRJALLINEN KYSYMYS E-2275/00 esittäjä(t): Sebastiano Musumeci (UEN) komissiolle (7. heinäkuuta 2000) Aihe: Sisilian ja Pohjois-Afrikan väliset bilateraaliset kalastussopimukset Sisilian kanaalin kansainvälisillä vesillä on vielä ratkaisemattomia kalastusongelmia Sisilian ja pohjoisafrikkalaisten alusten välillä. Sisilian alueella on erityisasemansa johdosta itsemääräämisoikeus kalatalouden alalla. Sisilia sijaitsee Euroopan unionin afroaasialaisella raja-alueella. Voiko komissio kertoa, onko Sisilialla oikeus, ja jos on, minkälaisilla rajoituksilla, tehdä kahdenvälisiä kalastussopimuksia Pohjois-Afrikan naapureidensa kanssa? Franz Fischlerin komission puolesta antama vastaus (28. heinäkuuta 2000) Yhteisöllä on yksinomainen toimivalta neuvotella ja tehdä kahdenvälisiä kalastussopimuksia kolmansien maiden kanssa. Toimivaltaa käyttää komissio, jolle neuvosto antaa neuvotteluvaltuudet.
KIRJALLINEN KYSYMYS E-1280/00 esittäjä(t): Emmanouil Mastorakis (PSE) komissiolle. Luonnontuhot.



Virallinen lehti nro 053 E , 20/02/2001 s. 0120 - 0121



KIRJALLINEN KYSYMYS E-1280/00 esittäjä(t): Emmanouil Mastorakis (PSE) komissiolle (19. huhtikuuta 2000) Aihe: Luonnontuhot Esitin 14.10.1999 komissiolle suullisen kysymyksen (H-0603/99), jonka aiheena oli oikeusperustan säätäminen avulle, jota annetaan luonnontuhojen sattuessa Euroopan unionissa. Vastauksessaan komissio lausui muun muassa, että parlamentti ei ole pitänyt tarkoituksenmukaisena lähettää selkeää poliittista viestiä hätäavun ottamisesta uudelleen talousarvioon ja että parlamentin asia on ilmaista selkeästi kantansa. Parlamentin hyväksyttyä Bourlangesin mietinnön esitin 2.12.1999 uuden suullisen kysymyksen (H-0763/99), mutta komissio antoi jälleen kielteisen vastauksen. Parlamentti on nyt hyväksynyt päätöslauselman aiheesta: Vuoden 2001 talousarviomenettelyn suuntaviivat; Pääluokka III Komissio (A5-0070/2000 Haugin mietintö). Sen 34 kohdassa lausutaan yksiselitteisesti, että on tarpeen ottaa budjettikohta B4-3400 uudelleen talousarvioon, jotta luonnontuhojen aiheuttamiin avuntarpeisiin voidaan reagoida välittömästi. Edellä mainittujen uusien tapahtumien jälkeen kysytään: Koska komissio aikoo esittää ehdotuksen oikeusperustan määrittämiseksi avun myöntämiselle Euroopan unionissa sattuvien luonnontuhojen tapauksissa? Margot Wallströmin komission puolesta antama vastaus (20. kesäkuuta 2000) Komissio kiittää parlamentin jäsentä jatkuvasta mielenkiinnosta sellaisen oikeusperustan luomista kohtaan, joka koskee apua Euroopan unionissa sattuvissa luonnontuhojen tapauksissa. Parlamentin jäsen mainitsee talousarviomenettelyn suuntaviivoista vuodelle 2001 Pääluokka III Komissio annetun päätöslauselman (A5-0070/2000 Haugin mietintö), jonka 34 kohdassa painotetaan, että on tarpeen ottaa budjettikohta B4-3400 (Hätäapu katastrofien uhriksi joutuneelle yhteisön väestölle) uudelleen talousarvioon. Komissio pitää parlamentin jäsenen lähettämää poliittista viestiä tärkeänä, mutta ei voi vielä ottaa harkintaan ehdotusta oikeusperustan määrittämiseksi avun myöntämiselle Euroopan unionissa sattuvien luonnontuhojen tai teknologisten onnettomuuksien tapauksissa. Tällä hetkellä käynnissä olevassa uudistuksessa pyritään itse asiassa yksilöimään yhteisön tulevien vuosien toiminnan poliittiset painopistealueet ja arvioimaan niiden toteuttamismahdollisuuksia. On liian aikaista harkita tässä vaiheessa edellä mainitunlaisen ehdotuksen esittämistä.
KIRJALLINEN KYSYMYS E-1003/00 esittäjä(t): Glyn Ford (PSE) komissiolle. EU:n ja Yhdysvaltojen välisen banaanikiistan seuraukset yrityksille.



Virallinen lehti nro 053 E , 20/02/2001 s. 0051 - 0052



KIRJALLINEN KYSYMYS E-1003/00 esittäjä(t): Glyn Ford (PSE) komissiolle (31. maaliskuuta 2000) Aihe: EU:n ja Yhdysvaltojen välisen banaanikiistan seuraukset yrityksille Milloin komissio tapaa Yhdysvaltojen osapuolia, jotta löydettäisiin lopultakin ratkaisu EU:n ja Yhdysvaltojen väliseen haitalliseen banaanikiistaan? Milloin komission mukaan on odotettavissa kaikkia osapuolia tyydyttävän ratkaisun löytyminen? Pascal Lamyn komission puolesta antama yhteinen vastaus kirjallisiin kysymyksiin E-1001/00, E-1002/00 ja E-1003/00 (16. toukokuuta 2000) Komission on valitettavasti ilmoitettava arvoisalle parlamentinjäsenelle, ettei se pidä mahdollisena myöntää korvauksia niille yhteisön yrityksille, jotka ovat joutuneet maksamaan Yhdysvaltojen korotettuja tulleja. Komissio on tietoinen, että kyseiset toimenpiteet voivat aiheuttaa huomattavia vahinkoja yrityksille, ja se on päättänyt ratkaista asian mahdollisimman nopeasti. Komissio esitti 10. marraskuuta 1999 neuvostolle ja parlamentille ehdotuksen banaanialan tuontijärjestelyn muuttamiseksi(1), jotta se olisi täysin yhdenmukainen Maailman kauppajärjestön määräysten kanssa. Komissio on lisäksi pyrkinyt löytämään ratkaisun kyseisten osapuolten väliseen kiistaan. Maaliskuun 2000 lopulla komission edustajat tapasivat Yhdysvaltojen edustajat Washingtonissa. Tässä kokouksessa ei kuitenkaan päästy ratkaisuun, ja siinä kävi ilmi vaikeus löytää molemmin puolin hyväksyttävä järjestelmä. Komissio vakuuttaa, että kaikki mahdollinen tehdään kiistan ratkaisemiseksi mahdollisimman pian. Komissio toivoo, että parlamentti tukee tätä pyrkimystä sekä äänestää ja antaa lausuntonsa nopeasti komission 10. marraskuuta 1999 tekemästä ehdotuksesta. (1) KOM(1999) 582 lopullinen.
KIRJALLINEN KYSYMYS E-1758/00

esittäjä(t): Marjo Matikainen-Kallström (PPE-DE) komissiolle

(31. toukokuuta 2000)

Aihe: EU:n uimavesidirektiivi

EU:n 25 vuotta vanha uimavesidirektiivi kaipaa uudistamista. Erityistä huomiota pitäisi kiinnittää aistinvaraisesti tehtävään tutkimukseen, sillä uimavesistä silmämääräisesti tehtävät arviot ovat usein harhaanjohtavia.

Miten komissio aikoo varmistaa, että vanhentunut uimavesidirektiivi saatetaan ajan tasalle mahdollisimman nopeasti?

Miten komissio aikoo muuttaa direktiivin sisältöä nimenomaan mitattavien aineiden, mittausmenetelmien ja aistinvaraisen arvioinnin osalta, jotta mittaustulokset ovat kaikissa tilanteissa objektiivisia ja vertailukelpoisia?

Margot Wallströmin komission puolesta antama vastaus

(20. heinäkuuta 2000)

Uimaveden laadusta annetun direktiivin 76/160/ETY(1) ensisijainen tavoite on seurata uimavesiä jätevesien ja erityisesti ulosteiden aiheuttaman pilaantumisen havaitsemiseksi. Jäsenvaltiot velvoitetaan ottamaan säännöllisesti vesinäytteitä ja analysoimaan niistä fekaalisia indikaattoreita valtuutetuissa mikrobiologian laboratorioissa. Laboratorioanalyysien lisäksi näyte on analysoitava tietyssä määrin aistinvaraisesti, mikä tarkoittaa sen tutkimista silmämääräisesti esimerkiksi mineraaliöljyjen ja pesu- ja puhdistusaineiden aiheuttaman pysyvän vaahdon havaitsemiseksi sekä hajuaistin avulla fenolien havaitsemiseksi. Useimmissa jäsenvaltiossa nämä tutkimukset tekee ammattitaitoinen ja kokenut henkilöstö, mutta tulkintavirheet ovat tietysti mahdollisia.

Komissio on vuodesta 1998 lähtien tehnyt paljon mainitun direktiivin tarkistamiseen tähtäävää työtä. Useimmissa jäsenvaltioissa kerätään vapaaehtoisesti tietoja eri muuttujista myöhempiä vertailuja varten, ja asiantuntijaryhmä tarkastelee parhaillaan kaikkia seurantaan liittyviä näkökohtia, joita ovat mm. eri muuttujat ja analyysimenetelmät. Komissio tekee kaiken voitavansa, jotta tässä asiassa noudatettaisiin mahdollisimman pitkälle Maailman terveysjärjestön (ehdottamia) normeja.

Komissio aikoo antaa ennen kesätaukoa Euroopan parlamentille ja neuvostolle tiedonannon, jossa esitellään direktiivin tarkistamisessa noudatettavia periaatteita. Tiedonannon on tarkoitus olla lähtökohtana laajalle menettelylle, jonka aikana kuullaan kaikkia, joita asia koskee, ja jonka on määrä huipentua syksyllä pidettävään uimavesikonferenssiin. Komissio aikoo antaa ehdotuksen direktiivin tarkistamisesta vuoden 2001 ensimmäisen puoliskon aikana.

(1) EYVL L 312, 5.2.1976.
KIRJALLINEN KYSYMYS E-1530/00 esittäjä(t): Marie-Thérèse Hermange (PPE-DE) komissiolle. Perheiden ja lasten suojelu.



Virallinen lehti nro 026 E , 26/01/2001 s. 0166 - 0166



KIRJALLINEN KYSYMYS E-1530/00 esittäjä(t): Marie-Thérèse Hermange (PPE-DE) komissiolle (12. toukokuuta 2000) Aihe: Perheiden ja lasten suojelu Euroopan parlamentti vaati 28. tammikuuta 1999 perheiden ja lasten suojelusta antamassaan päätöslauselmassa A4-0004/1999(1) komissiota jakamaan tietoa hyvistä ratkaisuista, joita jäsenvaltioissa on löydetty sellaisiin kysymyksiin kuin lastenhoito, eri hoitomuotojen tuki, iäkkäiden henkilöiden integroituminen ympäröivään yhteiskunnalliseen elämään, heidän tietojensa ja taitojensa hyödyntäminen lasten hyväksi, julkisten alueiden turvallisuus ja julkisen liikenteen mukauttaminen lasten tarpeisiin sopivaksi. Mihin toimiin komissio on ryhtynyt tai aikoo ryhtyä noudattaakseen tätä kehotusta käytännössä? (1) EYVL C 128, 7.5.1999, s. 79. Anna Diamantopouloun komission puolesta antama yhteinen vastaus kirjallisiin kysymyksiin E-1530/00, E-1531/00, E-1532/00, E-1533/00, E-1534/00, E-1535/00, E-1536/00 ja E-1537/00 (27. kesäkuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-2101/00 esittäjä(t): Chris Davies (ELDR) komissiolle. Kyproksen liittyminen EU:hun.



Virallinen lehti nro 081 E , 13/03/2001 s. 0144 - 0144



KIRJALLINEN KYSYMYS E-2101/00 esittäjä(t): Chris Davies (ELDR) komissiolle (30. kesäkuuta 2000) Aihe: Kyproksen liittyminen EU:hun Millainen perustuslaillinen asema Kyproksella on EU:ssa, jos sen kanssa käytävät liittymisneuvottelut päättyvät tuloksekkaasti, vaikka saaren kahtiajakoon ei löydettäisi ratkaisua? Tuleeko koko saaresta kansainvälisen ja eurooppalaisen lainsäädännön mukaisesti EU:n jäsen kahtiajaosta huolimatta vai liittyykö EU:hun pelkästään Kreikalle kuuluva alue, mikä merkitsisi de facto kiistanalaisen Pohjois-Kyproksen turkkilaisen tasavallan tunnustamista? Günter Verheugenin komission puolesta antama vastaus (19. heinäkuuta 2000) Liittymisneuvottelut pidetään hallitustenvälisen liittymiskonferenssin yhteydessä jäsenvaltioiden ja Kyproksen tasavallan välillä. Komissio viittaa Helsingin Eurooppa-neuvoston puheenjohtajan päätelmiin, joissa lausuttiin: Eurooppa-neuvosto korostaa, että poliittinen ratkaisu helpottaa Kyproksen liittymistä Euroopan unioniin. Jos ratkaisuun ei ole päästy liittymisneuvottelujen päättyessä, neuvoston päätös liittymisestä tehdään edellä mainitun olematta ennakkoedellytys. Tässä neuvosto ottaa huomioon kaikki asiaankuuluvat tekijät. Komissio tukee täysin unionin kantaa voimakkaan tuen antamisesta Yhdistyneiden kansakuntien ponnistuksille poliittisen ratkaisun aikaansaamiseksi Kyproksella eikä halua arvailla ratkaisun epäonnistumisen seurauksia eikä Eurooppa-neuvoston tulevia päätöksiä.
KIRJALLINEN KYSYMYS P-0734/00 esittäjä(t): Roberta Angelilli (UEN) komissiolle. Maanalaisen pysäköintipaikan rakentaminen Roomaan Piazza Lorenzinin alle.



Virallinen lehti nro 330 E , 21/11/2000 s. 0212 - 0213



KIRJALLINEN KYSYMYS P-0734/00 esittäjä(t): Roberta Angelilli (UEN) komissiolle (6. maaliskuuta 2000) Aihe: Maanalaisen pysäköintipaikan rakentaminen Roomaan Piazza Lorenzinin alle Rooman kaupungin viranomaiset ovat antaneet rakennusluvan 80 autopaikan maanalaiselle pysäköintihallille Rooman Portuense-kaupunginosassa, jossa tapahtui äskettäin kerrostalon sortuminen. Koko alueelle on ominaista sintteriluolia ja -käytäviä sisältävä maaperä joka on siis erittäin epävakaa, mutta kerrostalon sortumisesta huolimatta maaperän asianmukaista hydrogeologista tutkimusta ja tarkastusta ei ole tehty. Alueella ei ole edes tarvetta pysäköintihallille, sillä pysäköintitilaa on jo ennestään riittävästi. Rakennustöiden vuoksi joudutaan kaatamaan kymmeniä vuosia vanhoja korkeita puita kaupunginosan vähäisiltä viheralueilta. Edellä mainittujen syiden vuoksi kansalaiset ovat vastustaneet ankarasti rakennushanketta ja perustaneet useita yhdistyksiä asian vuoksi. Rooman kaupunki ei ole pyytänyt esitutkimusta hankkeesta XV kaupunginosavaltuustolta, jonka toimivaltaan alue kuuluu. 1. Katsooko komissio, että kyseinen rakennustyö kuuluu niihin, joita varten ympäristövaikutuksista tehtävä arvio on pakollinen direktiivin 85/337/ETY(1) säännösten ja siihen myöhemmin tehtyjen muutosten nojalla? 2. Eikö komissio katso tarpeelliseksi tiedustella kansallisilta viranomaisilta, kannattaako tämä rakennustyö tehdä, ottaen huomioon, että asukkaat vastustavat sitä? (1) EYVL L 175, 5.7.1985, s. 40. Margot Wallströmin komission puolesta antama vastaus (14. maaliskuuta 2000) Komissio pyytää kunnianarvoisaa jäsentä tutustumaan vastaukseen, jonka komissio antoi hänen esittämäänsä kirjalliseen kysymykseen E-0243/00(1). (1) Katso sivu 108.
KIRJALLINEN KYSYMYS E-0919/00

esittäjä(t): Glyn Ford (PSE) komissiolle

(25. maaliskuuta 2000)

Aihe: Vinttikoirat Espanjassa ja Irlannissa

Kilpavinttikoirien kilpailu-uran päätyttyä Irlannissa ne usein lopetetaan tai viedään Espanjaan. Espanjassa kyseisiä eläimiä kohdellaan usein huonosti, eivätkä maan viranomaiset puutu asiaan eläinten hyvän kohtelun varmistamiseksi.

Irlannin vinttikoirankasvattajille on aikoinaan myönnetty EU:n tukea. Voiko komissio vahvistaa, että tukea ei enää myönnetä? Voiko komissio lisäksi kertoa mitä toimia se on toteuttanut tai aikoo toteuttaa vinttikoirien, erityisesti vanhojen ja/tai sairaiden yksilöiden, huonon kohtelun lopettamiseksi Irlannissa ja Espanjassa?

Franz Fischlerin komission puolesta antama yhteinen vastaus kirjallisiin kysymyksiin E-0826/00 ja E-0919/00

(19. huhtikuuta 2000)

Komissio on seuraa tarkoin eläinten hyvinvointia ja pitää sitä hyvin keskeisenä tavoitteena. Yhteisössä on voimassa olevat säännökset eläinten, myös koirien, suojelusta kuljetuksen aikana ja eläimiä tutkimustarkoituksiin käytettäessä.

EY:n perustamissopimukseen liitteenä olevassa pöytäkirjassa eläinten suojelusta ja hyvinvoinnista kehotetaan yhteisöä ja jäsenvaltioita ottamaan täysimääräisesti huomioon yhteisön maatalous-, liikenne-, sisämarkkina- ja tutkimuspolitiikan laatimisen ja täytäntöönpanon yhteydessä eläinten hyvinvoinnin vaatimukset kunnioittaen samalla erityisesti uskonnollisiin rituaaleihin, kulttuuriperinteeseen ja alueelliseen perintöön liittyviä jäsenvaltioiden lakeja ja hallinnollisia määräyksiä sekä tapoja.

Yhteisön lainsäädännössä ei kuitenkaan säädetä, missä olosuhteissa vinttikoirien kaltaisia koiria pidetään ja kilpailutetaan jäsenvaltioissa, joten se kuuluu asianomaisten jäsenvaltioiden omaan oikeuskäytäntöön. Koska jäsenvaltioiden velvollisuutena on löytää ratkaisu tähän ongelmaan, komissio voi ainoastaan kehottaa vastuullisia viranomaisia poistamaan parlamentin edustajan mainitseman pahoinpitelyn.

Komissio voi vahvistaa, ettei yhteisön tuella tällä hetkellä rahoiteta vinttikoirakasvatusta tai -kilpailuja. On mahdollista, että yhteisön tukea myönnetään muissa tarkoituksissa yrityksille, henkilöille tai järjestöille, jotka kasvattavat vinttikoiria tai ovat tekemisissä vinttikoirakilpailujen kanssa yhteisön alueella. Tällaisissa tapauksissa yhteisön rahoituksen ehdoksi ei ole asetettu, että edunsaajat eivät saa olla tekemisissä vinttikoirakasvastuksen tai -kilpailujen kanssa, eikä komissiolla ole tietoja tällaisista edunsaajista.